CELEX: 32014D0237
Language: sk
Date: 2014-04-24 00:00:00
Title: 2014/237/EÚ: Vykonávacie rozhodnutie Komisie z 24. apríla 2014 o opatreniach na ochranu pred zavlečením a rozšírením škodlivých organizmov na území Únie, pokiaľ ide o určité druhy ovocia a zeleniny pochádzajúce z Indie [známené pod číslom C(2014) 2601]

26.4.2014   
            
            
               SK
            
            
               Úradný vestník Európskej únie
            
            
               L 125/93
            
         VYKONÁVACIE ROZHODNUTIE KOMISIE
   z 24. apríla 2014
   o opatreniach na ochranu pred zavlečením a rozšírením škodlivých organizmov na území Únie, pokiaľ ide o určité druhy ovocia a zeleniny pochádzajúce z Indie
   
      
         [známené pod číslom C(2014) 2601]
      
   
   
      (2014/237/EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 16 ods. 3 tretiu vetu,
   keďže:
   
               (1)
            
            
               Fytosanitárne kontroly vykonané členskými štátmi na zásielkach určitých rastlín a rastlinných produktov pôvodom z Indie odhalili vysoký počet prípadov zadržania zásielky z dôvodu prítomnosti škodlivých organizmov, najmä Tephritidae (neeuŕopsky druh), Thrips palmi Karny alebo Bemisia tabaci Genn. Počet zadržaných zásielok so škodlivými organizmami smerujúcich z Indie na územie Únie od roku 2010 neustále stúpa. Väčšinou ide o prípady zadržania rastlín, s výnimkou semien a koreňov Colocasia Schott a semien Mangifera L., Momordica L., Solanum melongena L. a Trichosanthes L. (ďalej len „špecifické komodity“).
            
         
               (2)
            
            
               Audity, ktoré vykonala Komisia v Indii, najmä v rokoch 2010 a 2013, odhalili nedostatky v systéme vydávania rastlinolekárskych osvedčení pre vývoz. Napriek zárukám a opatreniam prijatým zo strany Indie, počet prípadov zadržania naďalej stúpal aj v roku 2013.
            
         
               (3)
            
            
               Na základe výsledkov spomínaných auditov a vzhľadom na počet prípadov zadržania sa dospelo k záveru, že súčasné fytosanitárne ochranné opatrenia v Indii nestačia na to, aby zaručili neprítomnosť škodlivých organizmov v zásielkach, ani na to, aby pri dovoze špecifických komodít zabránili riziku zavlečenia škodlivých organizmov na územie Únie.
            
         
               (4)
            
            
               Mali by sa prijať opatrenia, ktoré pomôžu zabrániť riziku, ktoré predstavuje dovoz špecifických komodít pochádzajúcich z Indie do Únie. Následne by sa mal zakázať vstup špecifických komodít pochádzajúcich z Indie na územie Únie.
            
         
               (5)
            
            
               Tieto opatrenia by mali platiť do 31. decembra 2015, aby sa zabránilo pretrvávajúcemu riziku zavlečenia škodlivých organizmov a zároveň sa umožnilo Indii zdokonaliť svoj systém certifikácie.
            
         
               (6)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre zdravie rastlín,
            
         PRIJALA TOTO ROZHODNUTIE:
   Článok 1
   Vstup rastlín, s výnimkou semien a koreňov Colocasia Schott a semien Mangifera L., Momordica L., Solanum melongena L. a Trichosanthes L., pochádzajúcich z Indie na územie Únie sa zakazuje.
   Článok 2
   Toto rozhodnutie stráca účinnosť 31. decembra 2015.
   Článok 3
   Toto rozhodnutie je určené členským štátom.
   
      V Bruseli 24. apríla 2014
      
         
            Za Komisiu
         
         Tonio BORG
         
            člen Komisie
         
      
   
   
      (1)  Ú. v. EÚ L 169, 10.7.2000, s. 1.